જયારે નવઘણ જૂનાગઢની ગાદીએ બેઠો તે અંગેના સમાચાર સોનલઆઈએ સાંભળ્યા ત્યારે તેમને દીકરા ઉગાનું બલીદાન લેખે લાગેલું જાણ્યું. સોનલઆઈએ એ સાથે રંગીન ઓઢણું ઉતારી કાળુ ઓઢણું ઓઢતા ઉગાના મોતને યાદ કરી કલ્પાંત કરવા લાગ્યા હતા. એકના એક દીકરાના મૃત્યુના દુ:ખ વર્ષો સુધી દીલમાં ભંડારી રાખી મનમાં ઘુંટાય રહેલા સોનલઆઈએ પોક મૂકતા તેની આંખોમાંથી ગંગા-જમનાની જેમ આંસુ વહેવા લાગ્યા. સોનલઆઈનું કલ્પાંત સાંભળી પશુ-પક્ષી સાથે પવન પણ થંભી જતા ઝાડવાઓ સ્થિર થઈ જતા વાતાવરણ શોકમય થઈ ગયું. સોનલઆઈએ વાતાવરણને વધુ શોકમય બનાવતા ઉગાના મરશિયા ગાવાનું શરૂ કરતા લોકોની આંખોમાંથી ચોધાર આંસુ વહેવા લાગ્યા.